Dypnettet

Dypnettet (engelsk: deep web, invisible web, eller hidden web) er deler av World Wide Web som ikke indekseres ved normale internettsøk. Det motsatte begrepet av dypnettet er overflatenettet (engelsk: surface web), som er tilgjengelig for alle som bruker internettet. Informatikeren Michael K. Bergman er kreditert for å komme med begrepet deep web i 2001.

For å forstå dypnettet kan man tenke på internett som et isfjell som flyter i havet. På toppen har man sider som for eksempel Facebook, Google Søk og YouTube, litt lengre ned har man sider som 4chan, torrentsider og andre sider som er i gråsonen av loven og opererer med skjulte servere. Den delen av isfjellet som ligger under vann, som utgjør ca 90 % av totalen er dypnettet. Dypnettet inkluderer i størst grad enorme utilgjengelige databaser som beskrevet, men det inneholder også sider som bruker dypnettet som anonym sikkerhet for enten hemmelige opplysninger eller ulovlig materiale. Dette blir i noen tilfeller kalt for det mørke nettet, men begge deler er en del av det som blir beskrevet som dypnettet.

Størrelse 
Det er vanskelig å anslå den eksakte størrelsen på dypnettet fordi det er i konstant vekst, men et anslag gjort av Bright Planet, som forsker på temaet, anslår at størrelsen kan være 4000-5000 ganger større enn det søkbare nettet.

En spørreundersøkelse gjort ved Universitetet i Nordland viste at anonymitet var viktig for de spurte, men svært få hadde kjennskap til hvordan man skjuler seg på internett. Av totalt 52 personer, svarte nesten 50 % at anonymitet var viktig, og 2 stykker svarte at det ikke var viktig, men bare 2 personer hadde kjennskap til dypnettet.

Tilgang 
En stor mengde av dataen på dypnettet ligger begravet i databaser og er helt utilgjengelig om man ikke søker spesifikt inne på et bestemt nettsted. Skjulte sider kan også gjemme seg bak en passordbeskyttet innlogging eller at du må ha en direkte link til siden som ikke er indeksert for søkemotorer.

For å få tilgang til den delen av dypnettet som blir omtalt som det mørke nettet må man bruke et system/nettleser som er bygget for å søke og bruke nettet anonymt.
Eksempler på programmer som gjør dette er:

 I2P
 Freenet
 Tor

Kontroverser 
Siden den delen av dypnettet som omtales som det mørke nettet er uregulert, usensurert og anonymt, finner man for eksempel salg av illegale rusmidler, distribusjon av overgrepsmateriale med barn, leiemordkontrakter og andre høyst ulovlige tjenester tilgjengelig.

I august 2013 ble Eric Eoin Marques arrestert i Irland og siktet for å stå bak nettstedet «Freedom Hosting» på dypnettet. Nettstedet har vist seg å være den potensielt største databasen av overgrepsmateriale med barn hittil funnet på nettet. Forumene og kommunikasjonen på nettstedet kunne pågå uhindret fordi hele nettverket var skjult og anonymisert gjennom Tor-nettverket.

I oktober 2013 ble Ross William Ulbricht arrestert i USA og siktet for å stå bak nettstedet «Silk Road» som opererte på dypnettet. Nettstedet var en markedsplass der mesteparten av handelen var av illegale rusmidler. Nettstedet opererte uhindret fra 2011 til arrestasjonen i 2013. Nettstedet er nå stengt.

I etterkant av stengingen av Silk Road opererer nå dypnettsteder som Black Market Reloaded og Sheep Marketplace med samme hensikt som Silk Road gjorde.

Referanser

Eksterne lenker 
 

World Wide Web